Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: eljárás általános szabályairól szóló 1957. évi IV. törvény (Áe.) szabályai az irányadók.
Paragraph Index: 236

eljárás általános szabályairól szóló 1957. évi IV. törvény (Áe.) szabályai az irányadók. Az országgyűlési biztos megállapította, hogy a minisztérium első fokú elutasító határozata nem tartalmazott kioktatást a fellebbezés lehetőségére, és a fellebbezés elbírálása során a 30 napos határidőt nem tartották be. A minisztérium formanyomtatványt használt az engedély megadásakor, illetve elutasításakor, melynek záradék részében sem oktatta ki a kérelmezőt a fellebbezés lehetőségéről. A közigazgatási szerv a határozata elkészítésekor alkalmazhat formanyomtatványt, de annak is tartalmaznia kell az alakszerű határozat egyes elemeit. Azzal, hogy a hatóság a fellebbezés lehetőségéről nem tájékoztatta a kérelmezőt, az Alkotmány 57. § (5) bekezdésében rögzített jogorvoslati jog alkotmányos elvvel, a határidő túllépéssel a jogbiztonság alkotmányos követelményével kapcsolatos visszásságot okozott. A vizsgálat során a miniszter elismerte az eljárási határidők túllépését, és ígéretet tett a formanyomtatványok felülvizsgálatára. A minisztériumok átalakítása után a Gazdasági Minisztérium Engedélyezési és Közigazgatási Hivatala intézi az engedélyeket. Az országgyűlési biztos a hivatal tájékoztatása alapján megállapította, hogy a formanyomtatványok átalakítása nem történt meg, ezért a visszásság megszüntetése érdekében ajánlással élt. Az országgyűlési biztos megállapította, hogy az NGKM rendelet idézett melléklete nem zárta ki az új vállalkozásokat, csak korlátozta a munkavállalói létszámot, időtartamot. A Tájékoztató ennek ellenére a szabályos kérelem kellékeként előírta, hogy a kérelmező mellékelje három éves piaci jelenlétét igazoló iratokat. Ez az engedély olyan további feltétele, mely a rendeletben nem szerepelt.

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes